ওয়েব ডেস্ক : পড়ার জন্য টাকা না পেয়ে ডাম্বেল দিয়ে বাবাকে খুন করল মানসিক ভারসাম্যহীন ছেলে। কলকাতার পঞ্চসায়রের ঘটনা। এই ঘটনায় হতবাক পরিবার থেকে প্রতিবেশীরা। অভিযুক্তকে আটক করেছে পুলিস। মর্মান্তিক! এছাড়া আর কোনও শব্দই খুঁজে পাচ্ছেন না পঞ্চসায়রের বাসিন্দারা। বছর ষাটেকের শুভাশিস সান্যাল। তাঁর একমাত্র ছেলে অর্ণব বহু দিন ধরে মানসিক রোগে ভুগছেন। দুপুরে খাওয়ার পর বিশ্রাম নিচ্ছিলেন শুভাশিসবাবু। অর্ণব এসে বাবার কাছে ইংরেজি নিয়ে পড়ার আবদার করে। তার জন্য ৫০ হাজার টাকা চায় অর্ণব। অসুস্থ ছেলের উদ্ভট আবদারে রাজি হননি বাবা। অভিযোগ, তাতেই ক্ষেপে যায় অর্ণব। রাগের মাথায় ডাম্বেল দিয়ে বাবাকে পিটিয়ে মেরে ফেলে সে। ২০১৪ সালে ইঞ্জিনিয়ারিং নিয়ে ভর্তি হয় অর্ণব। কিন্তু মানসিক রোগের কারণে কিছুদিনের মধ্যেই তাঁর পড়াশোনা বন্ধ হয়ে যায়। ঘরবন্দি হয়ে পড়ায় স্বভাবও উগ্র হতে থাকে। কখনও ডাক্তার, কখনও খেলোয়াড়, এমন নানা কিছু হওয়ার ইচ্ছা প্রকাশ করতে থাকে সে। তাতে আপত্তি করলেই খুন চড়ে যেত ছেলের মাথায়। শনিবার তা যে এমন চেহারা নেবে, কেউ ভাবতে পারেননি।